
	PREDMET: 
Kazneno pravna zaštita policijskih službenika, traži se.-



Poštovani gospodine ministre i potpredsjedniče Vlade Republike Hrvatske,  
potaknuti događajem pokušaja ubojstva, našeg kolege, 20-godišnjeg policijskog vježbenika Tonija Dželalije u Splitu prilikom obavljanja redovitih policijskih zadaća kontrole prometa dana 30. 11. 2022. kao strukovni sindikat kriminalističke policije dužni smo iskazati svoj stav i uputiti apel Vama da sa svojim suradnicima još jednom razmotrite i proanalizirate aktualne zakonske odredbe koje štite policijskog službenika, a koje su očito nedovoljne, s obzirom na to da se ovakvi napadi periodično ponavljaju. S tim u vezi očekujemo da iskoristite autoritet pozicije potpredsjednika Vlade Republike Hrvatske i ministra policije i ukažete na uglavnom negativan utjecaj dosadašnje sudske prakse kako na sigurnost policijskih službenika tako i društva u cjelini, jer očito je da se radi o neučinkovitoj sudskoj praksi blagog kažnjavanja počinitelja kaznenih djela i prekršaja u kojima je objekt napada policijski službenik, a što bi trebao biti više nego dovoljan argument za inicijativu za izmjenu trenutno važećih zakonskih odredbi kojim se regulirana kazneno pravna zaštita policijskih službenika.

Prije svega, želimo iskazati podršku mladome kolegi koji je tek zakoračio na prag profesionalnog života službe u policiji te je radeći svoj posao postao žrtvom počinitelja recidivista, koji je s obzirom na bezobzirnost kaznenog djela koje je počinio očito samo produkt neučinkovitog sistema sankcioniranja za počinjena kaznena djela koji počinitelja recidivista umjesto odvraćanja od počinjenja kaznenih djela, ustvari potiče  na činjenje kaznenih djela čime počinitelji više kaznenih djela postaju samo bezobzirniji i opasniji što na kraju i dovodi do ovakvih teških kaznenih djela u kojima se na posljetku pokušalo usmrtiti policijskog službenika.

Želimo iskazati podršku obitelji ozlijeđenog kolege i želimo mu brz oporavak i povratak u redove policije koju je izabrao kao svoj životni poziv i da ga ovaj napad ne obeshrabri nego da ustraje na putu kojeg je izabrao.

Također želimo čestitati kolegama iz PU splitsko-dalmatinske na brzom i  uspješnom pronalasku i uhićenju počinitelja ovog teškog kaznenog djela. 

Poštovani gospodine ministre očito je da u našem hrvatskom društvu puno toga nije dobro i ide krivim smjerom. Svaki čovjek ima savjest i trebao bi razlikovati dobro i zlo, pretpostavka je da većini građana zakon nije potreban da bi ih usmjerio u ispravnom smjeru, tako da se zakonskim odredbama sankcionira ponašanje one manjine koja svojim devijantnim ponašanjem predstavlja opasnost za zajednicu ugrožavajući sigurnost iste. 

S obzirom na ovaj nemili događaj i na nedavne događaje u kojima su napadani policijski službenici na dužnosti  ne možemo se oteti dojmu da je čovjek – policijski službenik stjeran u kut, nerijetko u svojim pravima i zaštiti izjednačen gotovo  sa zaštitom državne imovine, što je ponižavajuće i nedopustivo, a i poruka je svima onima na rubu društva koji neće prihvatiti činjenicu da nije sve dozvoljeno, da na policijskom službeniku bez prijetnje odgovarajuće sankcije mogu iskaljivati svoje lažno nezadovoljstvo koje nije ništa nego huliganstvo i koje će na posljetku ako bude otkriveno bude sankcionirano po prekršajnom zakonu koji je preuzet iz bivše države prije više 30 godina ili počinitelji budu kazneno prijavljeni pa nakon dugih postupaka blago ili nikako osuđeni. 

Moramo biti pošteni i kazati da i u policiji ima prostora za napredak i mnoga poboljšanja, ali bez snažne i učinkovite policije koja je garant sigurnosti nema ni snažne države, a mnogo puta je ponovljeno na puno mjesta i zvuči kao floskula da policajac koji sebe ne može zaštititi  kako će zaštiti drugoga i biti garancija sigurnosti. 

Memorija javnosti je kratka i prilikom ovakvih događaja fokus javnosti traje do uhićenja počinitelja napada na policijskog službenika, stoga očekujemo da Vi kao čelna osoba i mi kao policijski službenici svaki u svojim ulogama napravimo sve za boljitak policijskih službenika i društva u cjelini kako bi se izbjegli ovakvi događaji u budućnosti. 

S poštovanjem, 
						za Sindikat kriminalističke policije 
Tomislav Štambuk
      Predsjednik

